Möödunud nädalal ca miljonit arvutit kahjustanud Sasseri viiruse looja on 18aastane saksa koolipoiss, kes elab Alam-Saksimaal 920 elanikuga Waffenseni külas.
Saksa politsei andmeil tunnistas poiss oma süü üles. Viiruse autorit võib oodata kuni viieaastane vanglakaristus. Veelgi hullem, Microsoftil on kahtlusi, et ta võib olla ka Netsky viiruse 28 variandi autor. Need hakkasid levima sellel aastal ja neil on üsna suur sarnasus Sasseriga, kirjutab Financial Times.
Sasseri autorist tehti vihje Microsoftile, kes on välja kuulutanud viirusevastase võitluse programmi, mille auhinnafond on viis miljonit dollarit. Microsoft otsustas informeerijaid autasustada 250 000 dollariga (3,25 miljoni krooniga).